Návrh na zrušenie úlohy

	Podľa Plánu legislatívnych úloh vlády Slovenskej republiky na rok 2004 schváleného uznesením vlády Slovenskej republiky č. 26 zo 14. januára 2004 bolo ministerstvu vnútra uložené predložiť na rokovanie vlády v septembri 2004 návrh zákona o verejných zbierkach. Napriek tomu, že termín splnenia úlohy č. 11 bol zmenený zo septembra 2004 na december 2004, nie je možné úlohu v tomto termíne splniť, a to z nasledovných dôvodov:
Záväzným podkladom pre spracovanie návrhu zákona má byť legislatívny zámer, ktorý Ministerstvo vnútra Slovenskej republiky predložilo v decembri 2003 podľa Plánu legislatívnych úloh vlády Slovenskej republiky na rok 2003. Návrh legislatívneho zámeru bol predmetom rokovania legislatívnej rady vlády 3. februára 2004 a následne 4. mája 2004, keď legislatívna rada vlády rokovanie o ňom prerušila s tým, že predmetný návrh bude prerokovaný spolu s návrhom legislatívneho zámeru Zákonníka neziskového práva. Nezávisle od návrhu ministerstva vnútra bol totiž spracovaný návrh legislatívneho zámeru Zákonníka neziskového práva (pracovné znenie pripravili zástupcovia tzv. tretieho sektora). Tento návrh bol predmetom viacnásobných rokovaní Rady vlády Slovenskej republiky pre mimovládne neziskové organizácie pod vedením podpredsedu vlády pre európsku integráciu, ľudské práva a menšiny. Koncepcia Zákonníka neziskového práva vychádza z rozsiahleho predmetu úpravy, ktorá má komplexne upravovať právne vzťahy vo sfére tzv. tretieho sektora vrátane verejných zbierok. Na zasadnutí Rady vlády Slovenskej republiky pre mimovládne neziskové organizácie 6. decembra 2004 bolo rozhodnuté, že príprava návrhu legislatívneho zámeru Zákonníka neziskového práva nebude v gescii Rady vlády Slovenskej republiky pre mimovládne neziskové organizácie, a to pre nejednotný názor na riešenie tejto problematiky zo strany samotných mimovládnych organizácií. O otázke gestorstva Zákonníka neziskového práva sa ešte bude diskutovať na úrovni predstaviteľov ústredných orgánov štátnej správy. Z uvedeného vyplýva, že nie je vyriešená základná otázka, či má existovať samostatný návrh zákona o verejných zbierkach v gescii Ministerstva vnútra Slovenskej republiky alebo či problematika verejných zbierok bude upravená v Zákonníku neziskového práva. 
Keďže bez vyriešenia tejto základnej otázky a bez návrhu legislatívneho zámeru schváleného vládou nemožno vypracovať návrh zákona o verejných zbierkach, jediným riešením je zrušenie úlohy č. 11 na mesiac september (zmena termínu: december) z Plánu legislatívnych úloh vlády Slovenskej republiky na rok 2004.
V súčasnosti nemožno ani navrhnúť zaradenie predmetnej úlohy do plánu na rok 2005, keďže nie je známy časový horizont predloženia návrhu legislatívneho zámeru Zákonníka neziskového práva.